PATVIRTINTA

Trakų r. Lentvario Henriko Senkevičiaus gimnazijos direktoriaus

2017 m. vasario 9 d. įsakymu Nr. V-26

**MOKYTOJO**

**PAREIGYBĖS APRAŠYMAS**

**I SKYRIUS**

**PAREIGYBĖ**

1. Trakų r. Lentvario Henriko Senkevičiaus gimnazijos mokytojo (toliau – mokytojo) pareigybė yra priskiriama specialistų grupei.

2. Mokytojas priskiriamas A lygio pareigybei.

3. Pareigybės paskirtis:

3.1. individualizuojant ir diferencijuojant ugdomąją veiklą, puoselėti mokinių vertybines, demokratines ir pilietines nuostatas, komunikacinius gebėjimus, informacinę kultūrą ir gebėjimą savarankiškai kurti savo gyvenimą;

3.2. atsižvelgus į mokinio siekius, polinkius ir gebėjimus, sudaryti jam galimybes įgyti reikiamų kompetencijų, karjeros ir profesijos planavimo pagrindų.

4. Pavaldumas: mokytojas pavaldus direktoriui ir direktoriaus pavaduotojui ugdymui.

**II SKYRIUS**

**SPECIALŪS REIKALAVIMAI ŠIAS PAREIGAS EINANČIAM DARBUOTOJUI**

5. Dirbti mokytoju pagal ikimokyklinio, priešmokyklinio, pradinio ugdymo programas ir pagrindinio, vidurinio ugdymo programų dalykų programas gali asmuo, turintis pedagogo kvalifikaciją ir atitinkantis  Lietuvos Respublikos švietimo ir mokslo ministro 2014 m. rugpjūčio 29 d. įsakymu Nr. V-774 patvirtintą Reikalavimų mokytojų kvalifikacijai aprašą.

6. Mokytojas turi žinoti ir išmanyti:

6.1. naudotis informacinėmis technologijomis;

6.2. lietuvių kalbą, jos mokėjimo lygis turi atitikti teisės aktais nustatytų valstybinės kalbos mokėjimo kategorijų reikalavimus;

6.3. pagal kompetenciją taikyti savo darbe ugdymą reglamentuojančius teisės aktus;

6.4. planuoti ir organizuoti savo veiklą, spręsti iškilusias problemas ir konfliktus, dirbti komandoje;

6.5. gebėti kaupti, sisteminti, apibendrinti informaciją ir rengti išvadas.

7. Mokytojas privalo vadovautis:

7.1. Lietuvos Respublikos įstatymais ir poįstatyminiais aktais;

7.2. Lietuvos Respublikos Vyriausybės nutarimais ir kitais Lietuvos Respublikoje galiojančiais norminiais aktais, reglamentuojančiais biudžetinių įstaigų veiklą, darbo santykius, darbuotojų saugą ir sveikatą;

7.3. gimnazijos vidaus darbo tvarkos taisyklėmis;

7.4. darbo sutartimi;

7.5. šiuo pareigybės aprašymu;

7.6. kitais gimnazijos lokaliniais dokumentais (įsakymais, potvarkiais ,nurodymais, taisyklėmis ir pan.).

**III SKYRIUS**

**ŠIAS PAREIGAS EINANČIO DARBUOTOJO FUNKCIJOS**

8. Mokytojas vykdo šias funkcijas:

8.1. užtikrina ugdomų mokinių saugumą, geros kokybės ugdymą;

8.2. ugdo tvirtas mokinių dorovės, pilietines, tautines ir patriotines nuostatas, pagarbą tėvams, savo kultūriniam identitetui, laiduoja mokinių asmenybės galių plėtotę;

8.3. gerbia mokinį kaip asmenį, nepažeisdamas jo teisių ir teisėtų interesų;

8.4. planuoja savo veiklą, pasirengia pamokoms, neformaliojo švietimo užsiėmimams ir juos tinkamai organizuoja;

8.5. suprantamai ir aiškiai, taisyklinga lietuvių ir lenkų kalba perteikia ugdymo turinį (užsienio kalbos mokytojai perteikia ugdymo turinį dėstomo dalyko taisyklinga kalba);

8.6. supažindina mokinius su dalyko vertinimo aprašu ir vertina mokinių pažangą ir pasiekimus pagal galiojančią tvarką;

8.7. užtikrina ugdomų mokinių saugumą ir tinkamą darbo drausmę pamokose, savo paties organizuojamuose renginiuose;

8.8. ugdo remdamasis mokinių gebėjimais ir polinkiais, stiprina mokymosi motyvaciją ir pasitikėjimą savo gebėjimais;

8.9. dirba su gabiais mokiniais bei suteikia pagalbą mokiniams, turintiems ugdymosi, mokymosi sunkumų ir specialiųjų ugdymosi poreikių, pritaiko jiems dalyko programą, turinį, metodus pagal rekomendacijas;

8.10. rengia pasirenkamųjų dalykų ir dalykų modulių programas, nesant švietimo ir mokslo ministro patvirtintųjų, pritaiko Bendrųjų programų dalykų programos turinį, metodus mokiniams, turintiems ugdymosi, mokymosi sunkumų ir specialiųjų ugdymosi poreikių;

8.11. rengia užduotis savarankiškai besimokantiems mokiniams, juos konsultuoja ir organizuoja atsiskaitymą už dalyko programos kursą bei mokyti mokinį namuose, jeigu jam paskirtas toks mokymas;

8.12. nešališkai vertina mokinių mokymosi pasiekimus ir nuolat juos informuoja apie mokymosi pažangą;

8.13. dalyvauja rengiant ir įgyvendinant gimnazijos veiklos planus (programas);

8.14. tvarko pedagoginės veiklos apskaitos dokumentus;

8.15. dalyvauja nacionalinio mokinių pasiekimų, pagrindinio ugdymo pasiekimų patikrinimų, įskaitų, brandos egzaminų, mokinių tyrimų vykdymo, vertinimo, apeliacinėse ir kitose gimnazijos direktoriaus sudarytose darbo grupėse, komisijose;

8.16. dalyvauja metodinėje veikloje, gimnazijos veiklos kokybės įsivertinimo veikloje,  mokytojų tarybos posėdžiuose, metodinių grupių susirinkimuose, mokytojų pasitarimuose ir kituose privalomuose renginiuose;

8.17. informuoja tėvus (globėjus, rūpintojus) apie jų vaiko būklę, ugdymo ir ugdymosi poreikius, pažangą, gimnazijos lankymą, elgesį ir kt.;

8.18. bendradarbiauja su kitais mokytojais, švietimo pagalbos specialistais, mokinio tėvais (globėjais, rūpintojais), kad būtų pasiekti mokymo tikslai;

8.19. ruošia ugdytinius gimnazijos, rajono, šalies konkursams, olimpiadoms, varžyboms;

8.20. budi renginių metu, prieš pamokas ir pertraukų metu pagal parengtą grafiką;

8.21. nuolat tobuliną kvalifikaciją;

8.22. nedelsiant informuoja gimnazijos direktorių, pagalbos specialistus, pastebėjus ar įtarus mokinį esant apsvaigus nuo psichotropinių ar kitų psichiką veikiančių medžiagų, mokinio atžvilgiu taikomą smurtą ar įvairaus pobūdžio netinkamą elgesį;

8.23. pamačius nelaimingą atsitikimą ar apie jį sužinojus, nedelsiant suteikti pirmąją pagalbą nukentėjusiajam ir pranešti apie įvykį mokyklos vadovui ar kitam atsakingam asmeniui.

9. Sutikęs vadovauti klasei/grupei mokytojas teisės aktų nustatytą tvarka:

9.1. planuoja ir organizuoja klasės veiklą ir renginius, įtraukia į juos tėvus (globėjus, rūpintojus);

9.2. bendradarbiaudamas su mokytojais, mokinių tėvais (globėjais ar rūpintojais), švietimo pagalbos mokiniui specialistais, sprendžia mokinių ugdymo ir ugdymosi problemas;

9.3. tvarko mokinių ugdomosios veiklos apskaitos dokumentus (el. dienynus, asmens bylas ir kt.);

9.4. padeda reguliuoti mokinių mokymosi krūvį;

9.5. stebi ir analizuoja mokinių elgesį, savijautą, mokymosi pasiekimus, pažangą, pamokų lankomumą ir gimnazijos nustatyta tvarka informuoja apie tai tėvus (globėjus, rūpintojus), gimnazijos administraciją, siūlo prevencijos priemones.

10. Vykdo kitas teisės aktų nustatytas ar gimnazijos direktoriaus įsakymu priskirtas funkcijas, kitus nenuolatinio pobūdžio pavedimus pagal priskirtą kompetenciją.

**IV SKYRIUS**

**MOKINIŲ SAUGUMO UŽTIKRINIMAS**

11. Mokytojas, įtaręs ar pastebėjęs žodines, fizines, socialines patyčias, smurtą:

11.1. nedelsdamas įsikiša ir nutraukia bet kokius tokį įtarimą keliančius veiksmus;

11.2. primena mokiniui, kuris tyčiojasi, smurtauja ar yra įtariamas tyčiojimusi, gimnazijos nuostatas ir mokinio elgesio taisykles;

11.3. raštu informuoja patyrusio patyčias, smurtą mokinio klasės auklėtoją apie įtariamas ar įvykusias patyčias;

11.4. esant grėsmei mokinio sveikatai ar gyvybei, nedelsiant kreipiasi į pagalbą galinčius suteikti asmenis (tėvus (globėjus, rūpintojus) ir/ar mokyklos darbuotojus, direktorių) ir/ar institucijas (pvz.: policiją, greitąją pagalbą ir kt.).

12. Mokytojas, įtaręs ar pastebėjęs patyčias kibernetinėje erdvėje arba gavęs apie jas pranešimą:

12.1. esant galimybei išsaugo vykstančių patyčių kibernetinėje erdvėje įrodymus ir nedelsdamas imasi reikiamų priemonių patyčioms kibernetinėje erdvėje sustabdyti;

12.2. įvertina grėsmę mokiniui ir esant poreikiui kreipiasi į pagalbą galinčius suteikti asmenis (tėvus (globėjus rūpintojus) ir/ar mokyklos darbuotojus, direktorių) ar institucijas (policiją);

12.3. pagal galimybes surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;

12.4. raštu informuoja patyčias patyrusio mokinio klasės auklėtoją apie patyčias kibernetinėje erdvėje ir pateikia įrodymus (išsaugotą informaciją);

12.5. turi teisę apie patyčias kibernetinėje erdvėje pranešti Lietuvos Respublikos ryšių reguliavimo tarnybai pateikdamas pranešimą interneto svetainėje adresu

[www.draugiskasinternetas.lt](http://www.draugiskasinternetas.lt).

**V SKYRIUS**

**ATSAKOMYBĖ**

13. Mokytojas atsako už:

13.1. Lietuvos Respublikos įstatymų, kitų teisės aktų, gimnazijos nuostatų, vidaus darbo tvarkos taisyklių, mokytojo etikos normų laikymąsi;

13.2. tinkamą priskirtų funkcijų, direktoriaus ir direktoriaus pavaduotojo ugdymui pavedimų atlikimą;

13.3. asmens duomenų apsaugą teisės aktų nustatyta tvarka;

13.4. emociškai saugios mokymo(si) aplinkos gimnazijoje puoselėjimą, reagavimą į smurtą ir patyčias pagal gimnazijos nustatytą tvarką.

14. Mokytojas už savo pareigų netinkamą vykdymą atsako darbo tvarkos taisyklių ir Lietuvos Respublikos įstatymų nustatyta tvarka.

15. Mokytojas už darbo drausmės pažeidimus gali būti traukiamas drausminėn atsakomybėn. Drausminę nuobaudą skiria gimnazijos direktorius.

\_\_\_\_\_\_\_\_\_\_\_\_\_\_\_\_\_

Susipažinau ir sutinku